Ν.Α.Π.Ο. Ποσειδών

Ο Ναυτικός Αθλητικός Ποδοσφαιρικός Όμιλος Ποσειδών (εν συντομία Ν.Α.Π.Ο. Ποσειδών) είναι ελληνικός ποδοσφαιρικός σύλλογος με έδρα τις Πατέλες, προάστιο του Ηρακλείου Κρήτης. Επίσημο έτος ίδρυσής του είναι το 1963, έμβλημά του ο μυθικός Ποσειδώνας και αγωνίζεται με χρώματα το μπλε και το λευκό.

Γήπεδο

Το γήπεδο της ομάδας ονομάζεται Ικάριο άρχισε να κατασκευάζεται από το 2017, βρίσκεται στην Νέα Αλικαρνασσό και μέχρι στιγμής έχει τοποθετηθεί πλαστικός τάπητας σύγχρονης τεχνολογίας και πάγκοι καθώς βρίσκεται υπό κατασκευή ακόμα. Οι προπονήσεις της ομάδας γίνονται στο Ικάριο αλλά επειδή δεν πληρεί τις προϋποθέσεις για να φιλοξενήσει αγώνες η ομάδα έχει δηλώσει άλλη έδρα.

Ιστορία

Ιδρύθηκε το 1963, έπειτα από την συγχώνευση δύο σωματείων, του Άρη Πατελών και της Προοδευτικής Πόρου, με σκοπό τη δημιουργία ενός σωματείου, με πρωταγωνιστικό ρόλο στο ποδόσφαιρο του Ηρακλείου. Έτσι, ο νεοσύστατος Ποσειδώνας, με έμβλημα τον μυθικό θεό της θάλασσας Ποσειδώνα, υιοθέτησε το χρώμα της θάλασσας, δηλαδή το μπλε.

Τα πρώτα χρόνια

Τα πρώτα χρόνια της ιστορίας του Ποσειδώνα, συνοδεύτηκαν με ανόδους, μέχρι την Α' κατηγορία της ΕΠΣ Ηρακλείου και από τις αρχές της δεκαετίας του 70’, η ομάδα των Πατελών, άρχισε να αποκτά τις πρώτες σημαντικές διακρίσεις της. Συγκεκριμένα την αγωνιστική περίοδο 1971-72, κατέκτησε το Κύπελλο Ηρακλείου. 
Την επόμενη  περίοδο, 1972-73, αναδείχθηκε «νταμπλούχος» Ηρακλείου, κατακτώντας ξανά το κύπελλο αλλά και το πρωτάθλημα, το οποίο κρίθηκε στην τελευταία αγωνιστική, εναντίον του έτερου διεκδικητή ΠΟΑ, του οποίου επικράτησε με 1-0. Έτσι, ως πρωταθλητής της ΕΠΣ Ηρακλείου, συμμετείχε στο ειδικό ερασιτεχνικό πρωτάθλημα, μέσω του οποίου θα διεκδικούσε την άνοδο στη Β' Εθνική. Ο Ποσειδώνας κληρώθηκε στον 8ο όμιλο, μαζί με Ολυμπιακό Λιοσίων, Αστέρα Ζωγράφου, Α.Ο. Νεάπολης Πειραιά και Α.Ο. Ρεθύμνης, όμως μετά από ένα επεισοδιακό αγώνα στην Αθήνα με τα Λιόσια (με εντονότατη παρουσία των οπαδών του Ποσειδώνα) τερμάτισε 5ος με 11 βαθμούς και δεν κατάφερε να πάρει την άνοδο. 
Την επόμενη περίοδο, 1973-74, κατέκτησε για τρίτη συνεχόμενη φορά το κύπελλο Ηρακλείου, σε ισάριθμες χρονιές.
Μετά την προσπάθεια του 1973 για άνοδο στη Β' Εθνική, αγωνιζόταν στα τοπικά πρωταθλήματα μέχρι την περίοδο 1980-81, που πήρε την άνοδο για το Εθνικό Ερασιτεχνικό πρωτάθλημα.

Στις εθνικές κατηγορίες

Στο Εθνικό Ερασιτεχνικό πρωτάθλημα αγωνίστηκε δύο συνεχόμενες περιόδους (1981-82 ως 3η κατηγορία και 1982-83, την πρώτη περίοδο της μετέπειτα Δ΄ Εθνικής), όταν την τελευταία υποβιβάστηκε. Την περίοδο 1983-84 κέρδισε την επάνοδό της στη Δ' Εθνική και την επόμενη, 1984-85, υποβιβάστηκε εκ νέου, για να επιστρέψει ξανά στη Δ' Εθνική την περίοδο 1986-87, όπου υποβιβάστηκε ξανά. Την περίοδο 1987-88 κέρδισε την επιστροφή της στη Δ' Εθνική, όπου αγωνίστηκε τρεις συνεχόμενες περιόδους (1988-89, 1989-90, 1990-91). Την περίοδο 1989-90 κατέκτησε για τέταρτη φορά στην ιστορία της το Κύπελλο Ηρακλείου και την περίοδο 1990-91, κερδίζοντας τον ΑΟΧ 2-1, ενώπιον περίπου 5.000 φιλάθλων και την ισοπαλία 1-1 με τον Άγιο Νικόλαο την τελευταία αγωνιστική, εξασφάλισε την 1η θέση του 10ου ομίλου και κέρδισε την άνοδό της στη Γ' Εθνική.
Στη Γ' Εθνική αγωνίστηκε δύο συνεχόμενες χρονιές (1991-92 και 1992-93), όταν την τελευταία δεν κατάφερε να κρατηθεί στην κατηγορία και υποβιβάστηκε στη Δ' Εθνική. Παράλληλα, ο ηρακλειώτικος σύλλογος είχε και 2 παρουσίες στο Κύπελλο Ελλάδος (1991-92 και 1992-93) χωρίς να καταφέρει να περάσει την προκροματική φάση. Έκτοτε, ξεκίνησε η αγωνιστική πτώση της ομάδας, όπου μέχρι και σήμερα, αγωνίζεται στα τοπικά πρωταθλήματα της ΕΠΣ Ηρακλείου.